Document ID: 31986D0507

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 30ής Σεπτεμβρίου 1986
σχετικά με διαδικασία εφαρμογής του άρθρου 85 της συνθήκης ΕΟΚ
(IV/31.362 - Irish Banks' Standing Committee - μόνιμη επιτροπή ιρλανδικών τραπεζών)
(Το κείμενο στην αγγλική γλώσσα είναι το μόνο αυθεντικό)
(86/507/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό αριθ. 17 του Συμβουλίου της 6ης Φεβρουαρίου 1962, πρώτο κανονισμό εφαρμογής των άρθρων 85 και 86 της συνθήκης (1), όπως τροποποιήθηκε τελευταία από την πράξη προσχώρησης της Ισπανίας και της Πορτογαλίας, και ιδίως το άρθρο 2,
την αίτηση αρνητικής πιστοποίησης που υπέβαλε στις 15 Οκτωβρίου 1984 η Irish Banks' Standing Committee (μόνιμη επιτροπή ιρλανδικών τραπεζών), εκ μέρους των μελών της, για μια σειρά συμφωνιών που ίσχυαν μεταξύ τους,
Μετά από τη δημοσίευση του ουσιώδους περιεχομένου της αίτησης (2) σύμφωνα με το άρθρο 19 παράγραφος 3 του κανονισμού αριθ. 17,
Μετά από διαβούλευση με τη Συμβουλευτική Επιτροπή Συμπράξεων και Δεσποζουσών Θέσεων,
Εκτιμώντας:
Ι. ΤΑ ΠΡΑΓΜΑΤΙΚΑ ΠΕΡΙΣΤΑΤΙΚΑ
(1) Στις 15 Οκτωβρίου 1984, η Irish Banks' Standing Committee (IBSC - μόνιμη επιτροπή ιρλανδικών τραπεζών) υπέβαλε, εξ ονόματος των μελών της, αίτηση για αρνητική πιστοποίηση όσον αφορά σειρά συμφωνιών που ίσχυαν μεταξύ τους.
(2) Η αίτηση αυτή υποβλήθηκε προληπτικά, δεδομένου ότι τα μέλη είχαν ήδη θέσει, εκουσίως, τέρμα σε σειρά συμφωνιών σχετικά με τις προμήθειες που χρεώνονταν για διάφορες τραπεζικές υπηρεσίες που ίσχυαν μεταξύ τους παλαιότερα.
Α. Τα μέρη
(3) Τα μέρη τα οποία αφορά η αίτηση αυτή είναι τα μέλη της IBSC, και συγκεκριμένα οι τράπεζες Allied Irish Banks plc (Δουβλίνο, Ιρλανδία), Bank of Ireland (Δουβλίνο, Ιρλανδία), Northern Bank Ltd (Μπέλφαστ, Ηνωμένο Βασίλειο) και Ulster Bank Ltd (Μπέλφαστ, Ηνωμένο Βασίλειο). Οι δύο τελευταίες είναι θυγατρικές που ανήκουν αντίστοιχα στην Midland Bank plc (Λοδνίνο, Ηνωμένο Βασίλειο) και στη National Westminster Bank plc (Λονδίνο, Ηνωμένο Βασίλειο). Οι τέσσερις τράπεζες αναφέρονται γενικά ως «κοινοπρακτούσες τράπεζες».
(4) Η IBSC είναι μια ένωση χωρίς νομική προσωπικότητα, οι δραστηριότητες της οποίας δεν καθορίζονται ούτε σε καταστατικό ούτε σε εσωτερικούς κανονισμούς. Στην πράξη, το κύριο αντικείμενό της είναι διπλό: παρέχει ένα πλαίσιο για συνεργασία σε τεχνικά και λειτουργικά θέματα και συγχρόνως συντονίζει και εκπροσωπεί τα μέλη της στις διαπραγματεύσεις με τις δημόσιες αρχές και τους άλλους αρμόδιους οργανισμούς.
Β. Η αγορά
(5) Οι τρεις κατηγορίες χρηματοοικονομικών οργανισμών που λειτουργούν στην Ιρλανδία είναι οι εξής:
1. Εγκεκριμένες τράπεζες, δηλαδή οι τράπεζες που λειτουργούν με άδεια και υπό έλεγχο της Κεντρικής Τράπεζας της Ιρλανδίας. Οι τράπεζες αυτές διακρίνονται σε:
α) κοινοπρακτούσες τράπεζες (Associated Banks), τα μέλη των οποίων είναι οι τέσσερις τράπεζες συμψηφισμού και οι κυριότερες τράπεζες καταθέσεων που απευθύνονται στο ευρύ κοινό (retail), και
β) ανεξάρτητες τράπεζες (Non-Associated Banks), δηλαδή τράπεζες επενδύσεων και εμπορικές τράπεζες (wholesale) καθώς και βιομηχανικές τράπεζες (καταθέσεις, αναλήψεις και δανεισμός), οι οποίες ανέρχονται συνολικά σε τριάντα τρεις.
2. Τράπεζες που ανήκουν στο κράτος καθώς και τράπεζες που ελέγχονται από το κράτος οι οποίες ανέρχονται σε τέσσερις.
3. Τράπεζες στεγαστικής πίστης (Building Societies), οι δανειστικές δραστηριότητες των οποίων περιορίζονται στη χορήγηση ενυπόθηκων στεγαστικών δανείων στην Ιρλανδία.
Επιπλέον λειτουργούν επίσης εταιρείες leasing και πιστοδοτικές ενώσεις.
(6) Το μερίδιο των κοινοπρακτουσών τραπεζών ως προς τις συνολικές μη κρατικές δανειοδοτήσεις στην Ιρλανδία ανέρχονται περίπου σε 38 %. Το μερίδιό τους στη συνολική μη κρατική αγορά καταθέσεων είναι περίπου 43 %.
Γ. Οι συμφωνίες
(7) Οι συμφωνίες τις οποίες αφορά η αίτηση για αρνητική πιστοποίηση έχουν ως εξής:
1. Ωράριο λειτουργίας των τραπεζών
Από το 1965, τα ωράρια λειτουργίας των κοινοπρακτουσών τραπεζών είχαν αποτελέσει αντικείμενο επίσημης συμφωνίας μεταξύ των μερών καθώς και με το συνδικάτο των τραπεζικών υπαλλήλων.
Το σύνηθες ωράριο λειτουργίας έχει ως εξής: 10.00 π.μ. με 12.30 μ.μ., 1.30 μ.μ. με 3.00 μ.μ. από Δευτέρα έως Παρασκευή (και μέχρι τις 5.00 μ.μ. μία ημέρα την εβδομάδα, από Δευτέρα έως Πέμπτη). Ωστόσο, ορισμένες συμπληρωματικές τραπεζικές υπηρεσίες παρέχονται δεκαοκτώ έως είκοσι τέσσερις ώρες την ημέρα από αυτόματες ταμειολογιστικές μηχανές (Automated Teller Machines - ATMs) που διαθέτει κάθε μέρος.
2. Κανόνες συμψηφισμού
Τα μέρη είναι μέλη της Dublin Bankers' Clearing Committee (επιτροπή συμψηφισμού των τραπεζιτών του Δουβλίνου) μέσω της οποίας πραγματοποιούν συμψηφισμούς, επιπλέον αυτών που πραγματοποιούνται από την Κεντρική Τράπεζα. Η Κεντρική Τράπεζα αποτελεί επίσης μέλος αυτής της επιτροπής, όπως και οι Chase Bank of Ireland Ltd και Trustee Savings Banks.
Η σχετική συμφωνία θέτει τους κανόνες σύμφωνα με τους οποίους τακτοποιούνται οι μεταξύ των τραπεζών μελών χρεοπιστώσεις.
Ωστόσο, κάθε μέλος παραμένει ελεύθερο να χρησιμοποιεί το δικό του σύστημα συμψηφισμού για την εκκαθάριση συναλλαγών για λογαριασμό των δικών του γραφείων ή άλλων Τραπεζών, όταν μια τέτοια διαδικασία μπορεί να θεωρηθεί επιθυμητή. Επιπλέον, κάθε κράτος μέλος μπορεί να ζητά οποτεδήποτε την αναθεώρηση των κανόνων και είναι ελεύθερο να αποχωρεί από τη συμφωνία μετά από γραπτή προειδοποίηση ενός μηνός.
Η συμφωνία δεν αναφέρεται σε απαιτήσεις της επιτροπής για την απόκτηση της ιδιότητας του μέλους, η οποία είναι καταρχήν ελεύθερη. Το σύστημα συμψηφισμού που εφαρμόζεται από την Κεντρική Τράπεζα παραμένει στη διάθεση των μη μελών.
3. Σύστημα άμεσης χρέωσης
Τα μέρη εφαρμόζουν ένα σύστημα σύμφωνα με το οποίο οι πελάτες τους μπορούν να διευκολύνονται κατά την ανάληψη ποσών που τους οφείλονται από χρεώσεις, με άμεση χρέωση των τραπεζικών λογαριασμών των τελευταίων. Το σύστημα περιγράφεται στο έντυπο «Originator's Guide» που δημοσιεύεται από κοινού από τα μέρη, τα οποία θεσπίζουν επίσης κανόνες που πρέπει να τηρούνται από τους συμμετέχοντες. Οι κανόνες αυτοί είναι σύμφωνοι με τις απαιτήσεις που καθορίζονται από τα μέρη όσον αφορά τις εργασίες άμεσης χρέωσης που διεξάγονται στην Ιρλανδία.
Δ. Ιστορικό της παρούσας αίτησης
(8) Το 1981 οι υπηρεσίες της Επιτροπής έκαναν μια έρευνα στο σύνολο της Κοινότητας, ως προς τις προμήθειες που χρεώνουν οι πιστωτικοί οργανισμοί σε καθένα από τα κράτη μέλη για τις διάφορες παρεχόμενες τραπεζικές εργασίες. Τα αποτελέσματα της έρευνας αυτής ήταν ότι, σε ορισμένα κράτη μέλη, περιλαμβανομένης και της Ιρλανδίας, υπήρχαν τέτοιες συμφωνίες ή εναρμονισμένες πρακτικές μεταξύ των επιχειρήσεων αυτών που θα μπορούσαν ενδεχομένως να αποτελούν παράβαση των κανόνων ανταγωνισμού της ΕΟΚ. Μετά από την έρευνα, ορισμένες ενώσεις τραπεζών κοινοποίησαν τις συμφωνίες αυτές στην Επιτροπή. Η παρούσα αίτηση, ωστόσο, αναφέρεται μόνο σε συμφωνίες άλλες εκτός των συμφωνιών προμηθειών που έγιναν μεταξύ των μερών, ενώ η IBSC επιβεβαίωσε ότι αυτές οι συμφωνίες, που υπήρχαν κατά το χρόνο της έρευνας της Επιτροπής, έχουν έκτοτε παύσει να ισχύουν.
(9) Στην αρχική της μορφή, η αίτηση για αρνητική πιστοποίηση αφορούσε επίσης μια συμφωνία που προέβλεπε κοινά επιτόκια για δάνεια και καταθέσεις, καθώς και άλλες σχετικές συμφωνίες που ίσχυσαν μεταξύ των μερών.
Ύστερα από αναθεώρηση του όλου συστήματος λειτουργίας βάσει των από κοινού συμφωνημένων επιτοκίων, που έγινε μεταξύ των μερών και της Κεντρικής Τράπεζας, οι συμφωνίες αυτές, ωστόσο, καταργήθηκαν. Η ίδια δομή επιτοκίων διατηρήθηκε όμως ως μέρος των νέων ρυθμίσεων για τα επιτόκια των κοινοπρακτουσών τραπεζών που παρουσιάστηκαν από την Κεντρική Τράπεζα μετά από διαβούλευση με τις εν λόγω τράπεζες. Οι νέες αυτές ρυθμίσεις διατυπώθηκαν σε ανακοίνωση τύπου που εκδόθηκε από την Κεντρική Τράπεζα στις 31 Μαΐου 1985.
(10) Στο πλαίσιο της παρούσας πολιτικής της Επιτροπής στον τομέα αυτό, είναι σκόπιμο να περιοριστεί η απόφαση αυτή σε συμφωνίες που αναφέρονται σε υπηρεσίες και να μη διατυπωθούν απόψεις όσον αφορά τις συμφωνίες για επιτόκια, περιλαμβανομένης και της δομής των επιτοκίων αυτών.
Ε. Παρατηρήσεις από τρίτους
(11) Η Επιτροπή δεν έλαβε παρατηρήσεις από ενδιαφερόμενους τρίτους μετά τη δημοσίευση της ανακοίνωσης σύμφωνα με το άρθρο 19 παράγραφος 3 του κανονισμού αριθ. 17.
ΙΙ. ΝΟΜΙΚΗ ΕΚΤΙΜΗΣΗ
A. Γενικά
(12) Έχει γίνει πάγια δεκτό από την Επιτροπή και έχει επιβεβαιωθεί από το Δικαστήριο των Ευρωπαϊκών Κοινοτήτων, με την απόφαση στην υπόθεση 172/80, Zuechner κατά Bayerische Vereinsbank (1), ότι είναι δυνατή η εφαρμογή των κοινοτικών κανόνων ανταγωνισμού στον τραπεζικό τομέα.
Β. Άρθρο 85 παράγραφος 1
(13) Το άρθρο 85 παράγραφος 1 ορίζει ότι είναι ασυμβίβαστες με την κοινή αγορά και απαγορεύονται όλες οι συμφωνίες μεταξύ επιχειρήσεων, όλες οι αποφάσεις ενώσεων επιχειρήσεων και κάθε εναρμονισμένη πρακτική, που δύνανται να επηρεάσουν το εμπόριο μεταξύ κρατών μελών και που έχουν ως αντικείμενο ή ως αποτέλεσμα την παρεμπόδιση, τον περιορισμό ή την ώθηση του ανταγωνισμού εντός της κοινής αγοράς.
α) Επιχειρήσεις
(14) Ως οικονομικές μονάδες που αναλαμβάνουν δραστηριότητες οικονομικής φύσεως, οι τράπεζες που συμμετέχουν στις συμφωνίες για τις οποίες ζητείται η αρνητική πιστοποίηση είναι επιχειρήσεις κατά την έννοια του άρθρου 85 της συνθήκης ΕΟΚ.
β) Συμφωνίες
(15) Η αίτηση για αρνητική πιστοποίηση αναφέρεται στις συμφωνίες που περιλαμβάνονται σ' αυτήν ως συμφωνίες μεταξύ των μερών εκ μέρους των οποίων υποβλήθηκε η αίτηση. Υπό τη μορφή αυτή, οι συμφωνίες μπορεί να θεωρηθούν ως συμφωνίες μεταξύ επιχειρήσεων για τους σκοπούς του άρθρου 85.
γ) Περιορισμοί του ανταγωνισμού
(16) 1. Ωράριο λειτουργίας των τραπεζών
Η Επιτροπή θεωρεί ότι το χρονικό διάστημα κατά το οποίο παρέχονται υπηρεσίες σε καταναλωτές είναι ένα ζήτημα ανταγωνισμού μεταξύ επιχειρήσεων που παρέχουν ή είναι δυνατόν να παράσχουν ανταγωνιστικές υπηρεσίες.
Ωστόσο, λαμβανομένης υπόψη της αγοράς στην οποία αναπτύσσουν δραστηριότητα οι συμμετέχοντες στη συμφωνία, δεδομένων ότι:
i) μόνον ορισμένες από τις τραπεζικές υπηρεσίες που παρέχονται από τα μέρη θίγονται προς το παρόν από τη συμφωνία αυτή,
και
ii) ο ανταγωνισμός μεταξύ των μερών στις υπηρεσίες αυτές δεν θίγονται άλλως από τη συμφωνία αυτή,
η Επιτροπή διατυπώνει την άποψη ότι οποιαδήποτε παρεμπόδιση, περιορισμός ή νόθευση του ανταγωνισμού που απορρέει από τη συμφωνία αυτή δεν είναι ουσιώδης.
(17) 2. Κανόνες συμψηφισμού και σύστημα άμεσης χρέωσης
Οι συμφωνίες αυτές δεν περιέχουν διατάξεις που έχουν ως αντικείμενο ή αποτέλεσμα την παρεμπόδιση, περιορισμό ή νόθευση του ανταγωνισμού εντός της κοινής αγοράς. Ειδικότερα, εφόσον η συμμετοχή σε κάθε συμφωνία είναι ελεύθερη, οι συμφωνίες αυτές δεν επηρεάζουν τον ανταγωνισμό.
(18) Συνεπώς, λαμβανομένων υπόψη των ανωτέρω και βάσει των στοιχείων που έχει στην κατοχή της η Επιτροπή, δεν υπάρχουν λόγοι για να παρέμβει βάσει του άρθρου 85 παράγραφος 1. Η Επιτροπή μπορεί συνεπώς να χορηγήσει αρνητική πιστοποίηση για τις συμφωνίες αυτές βάσει του άρθρου 2 του κανονισμού αριθ. 17,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η Επιτροπή, βάσει των στοιχείων που έχει στην κατοχή της, δεν έχει λόγους να ενεργήσει σύμφωνα με το άρθρο 85 παράγραφος 1 της συνθήκης ΕΟΚ όσον αφορά τις συμφωνίες σχετικά με το ωράριο λειτουργίας των τραπεζών, τους κανόνες συμψηφισμού και το σύστημα άμεσης χρέωσης που λειτουργεί μεταξύ των κοινοπρακτουσών τραπεζών στην Ιρλανδία.
Άρθρο 2
Η παρούσα απόφαση απευθύνεται στις ακόλουθες τράπεζες:
Allied Irish Banks plc,
Bankcentre,
Ballsbridge,
Dublin 4 - Ireland,
Bank of Ireland,
Lower Baggot Street,
Dublin 2 - Ireland,
Northern Bank Ltd,
Griffin House,
Wilton Terrace,
Dublin 2 - Ireland,
Ulster Bank Ltd,
College Green,
Dublin 2 - Ireland.
Βρυξέλλες, 30 Σεπτεμβρίου 1986.

Labels: 2
18
4